ኢንስትራክተር አብርሃም መብራቱ አዲስ የካፍ ማዕረግን አገኙ
የኢትዮጵያ ብሄራዊ ቡድን አሰልጣኝ ኢንስትራክተር አብርሃም መብራቱ የካፍ ኤሊት ኮንቲኔንታል ኢንስትራክተር ማዕረግን አገኙ። ኢንስትራክተር አብርሃም የአፍሪካ እግር ኳስ ማህበር ካፍ ከሶስት ወር በፊት በሞሮኮ ራባት አዘጋጅቶት በነበረው የኤሊት ኢንስትራክተሮች ስልጠና ላይ መሳተፋቸው ተገልጿል። በካፍ ሲሰጣቸው የነበረውን ስልጠና እና ምዘና በውጤታማነት በማጠናቀቃቸው ካፍ ኤሊት ኮንቲኔንታል ኢንስትራክተር የሚል ማዕረግ ሊሰጣቸው መቻሉን ተቋሙ በላከው ደብዳቤ ማረጋገጡን ታውቋል። ካፍ ኢንስትራክተሮችን በሶስት ደረጃ
የሚከፍል ሲሆን እነዚሁም ሎካል፣ሪጅናል እና ኤሊት በሚል የሚመድባቸው መሆኑ ተገልጿል። በዚህ መሰረት ኢንስትራክተር አብርሃም የመጨረሻውን
የካፍ የኢንስትራክተሮችን ማዕረግ ነው ያገኙት ተብሏል። ኤሊት ኮንቲኔንታል ኢንስትራክተር ማዕረግ የሚሰጣቸው ኢንስትራክተሮች ማዕረጉን ለሁለት ዓመታት የሚቆይ
መሆኑ የተገለጸ ሲሆን፤በዚህ ጊዜ በአህጉር ደረጃ የተለያዩ ስልጠናዎቸን እንዲሰጡ የሚያደርግ መሆኑ ታውቋል። አሰልጣኞቹ ቢያንስ
ለሶስት ጊዜያት ካፍ በሚያዘጋጃቸው ስልጠናዎች ላይ ተሳታፊ ሆነው ማሰልጠን ይጠበቅባቸዋል። በመቀጠል ከሁለት ዓመት በኋላ ጊዜው
የሚጠናቀቅ መሆኑን ተከትሎ ሌላ ምዘና መውሰድ እንደሚገባቸው ካፍ በደብዳቤው ላይ አስረድቷል። ኢንስትራክተር አብርሃም መብራቱ ስልጠናዎችን እንዲሰጡ በካፍ በተመደቡበት ማንኛውም ወቅት የጉዞ የሆቴል
እና ሌሎች አስፈላጊ ወጪዎችን ካፍ እንደሚሸፍን በላከው ደብዳቤ አረጋግጧል። ካፍ ከዘመኑ እግር ኳስ አሰለጣጠን ጋር እንዲጓዙ ብሎም
በስልጠና ተሳታፊ እንዲሆኑ በየትኛውም ጊዜ እና ወቅት ስልጠና እንዲሰጡ ምደባ ሊያካሂድ እንደሚችል ገልጾ፤ ዝግጁ መሆን እንደሚገባቸውም
ማስገንዘቡን የኢትዮጵያ እግር ኳስ ፌዴሬሽን በፌስቡክ ገጹ አስነብቧል። ኢንስትራክተር
አብርሃም በዘንድሮው የአፍሪካ ዋንጫ የታደሙት፣ የአፍሪካ እግር ኳስ ኮንፌዴሬሽን (ካፍ) ከጨዋታው አስቀድሞ አሥራ አምስት አባላትን
ባካተተው የ2019ኙ የአፍሪካ ዋንጫ የቴክኒክ ጥናት ቡድን ሆነው መካተታቸው ይታወቃል፡ ፡ ኢንስትራክተር አብርሃምን ጨምሮ ለአፍሪካ
አገሮች የብሔራዊ ቡድኖች ዋና አሠልጣኞች፣ የቴክኒክ ቡድኑን ቢቀላቀሉ ‹‹ይመጥናሉ አይመጥኑም›› የሚለውን መለየት የኦንላይን ፈተና
ከወሰዱ ባለሙያዎች መካከል ብቁ ናቸው በማለት ስለመረጣቸው የዋሊያዎቹ ዋና አሠልጣኝ በግብፁ የአፍሪካ ዋንጫ ለመሳተፍ እንደበቁ
ይታወሳል፡፡አዲስ ዘመን ነሀሴ 16/2011 ዳንኤል ዘነበ